CELEX: 52021PC0426
Language: el
Date: 2021-07-27
Title: Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ σχετικά με τη θέση που πρέπει να ληφθεί, εξ ονόματος της Ευρωπαϊκής Ένωσης, στην όγδοη διάσκεψη των μερών της συμφωνίας για τη διατήρηση των αφρικανο-ευρασιατικών αποδημητικών υδρόβιων πτηνών όσον αφορά ορισμένες τροποποιήσεις στο παράρτημα 3 της συμφωνίας

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 27.7.2021
            COM(2021) 426 final
            2021/0243(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ 
            σχετικά με τη θέση που πρέπει να ληφθεί, εξ ονόματος της Ευρωπαϊκής Ένωσης, στην όγδοη διάσκεψη των μερών της συμφωνίας για τη διατήρηση των αφρικανο-ευρασιατικών αποδημητικών υδρόβιων πτηνών όσον αφορά ορισμένες τροποποιήσεις στο παράρτημα 3 της συμφωνίας
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.Αντικείμενο της πρότασης
            
            
               Η παρούσα πρόταση αφορά την απόφαση για τον καθορισμό της θέσης που πρέπει να ληφθεί, εξ ονόματος της Ένωσης, στην όγδοη διάσκεψη των μερών της συμφωνίας για τη διατήρηση των αφρικανο-ευρασιατικών αποδημητικών υδρόβιων πτηνών (στο εξής: AEWA) σε σχέση με την προβλεπόμενη έγκριση ορισμένων τροποποιήσεων στο παράρτημα 3 της συμφωνίας.
            
            
               2.Πλαίσιο της πρότασης
            
            
               2.1.Η συμφωνία για τη διατήρηση των αφρικανο-ευρασιατικών αποδημητικών υδρόβιων πτηνών
            
            
               Η συμφωνία για τη διατήρηση των αφρικανο-ευρασιατικών αποδημητικών υδρόβιων πτηνών (στο εξής: AEWA) αποσκοπεί στη διατήρηση των αποδημητικών υδρόβιων πτηνών και των ενδιαιτημάτων τους στην Αφρική, την Ευρώπη, τη Μέση Ανατολή, την Κεντρική Ασία, τη Γροιλανδία και το Καναδικό Αρχιπέλαγος.
            
            
               Η συμφωνία AEWA, που εκπονήθηκε στο πλαίσιο της σύμβασης για τα αποδημητικά είδη (CMS) και διέπεται από το Πρόγραμμα των Ηνωμένων Εθνών για το περιβάλλον (UNEP), συνενώνει διάφορες χώρες και την ευρύτερη παγκόσμια οικολογική κοινότητα, με σκοπό την υλοποίηση συντονισμένων δράσεων για τη διατήρηση και τη διαχείριση των αποδημητικών υδρόβιων πτηνών σε όλη τη μεταναστευτική τους ακτίνα.
            
            
               Η συμφωνία άρχισε να ισχύει την 1η Νοεμβρίου 1999. Η Ευρωπαϊκή Ένωση είναι συμβαλλόμενο μέρος της εν λόγω συμφωνίας από την 1η Οκτωβρίου 2005
                  1
               . Επί του παρόντος, υπάρχουν ογδόντα δύο συμβαλλόμενα μέρη, σαράντα τέσσερα από την Ευρασία (συμπεριλαμβανομένης της ΕΕ) και τριάντα οκτώ από την Αφρική. Είκοσι τέσσερα κράτη μέλη της ΕΕ είναι μέρη της συμφωνίας
                  2
               .
            
            
               Η οδηγία 2009/147/ΕΚ περί της διατηρήσεως των αγρίων πτηνών (στο εξής: οδηγία για τα πτηνά)
                  3
                ενσωματώνει στο δίκαιο της Ένωσης τις δεσμεύσεις που ορίζονται στη συμφωνία. Η οδηγία για τα πτηνά αφορά τη διατήρηση όλων των ειδών πτηνών που ζουν εκ φύσεως σε άγρια κατάσταση στο ευρωπαϊκό έδαφος των κρατών μελών, στο οποίο εφαρμόζεται η συνθήκη. Καλύπτει την προστασία και τη διατήρηση των ειδών αυτών και θεσπίζει κανόνες για την εκμετάλλευσή τους.
            
            
               2.2.Η διάσκεψη των μερών
            
            
               Η διάσκεψη των μερών αποτελεί το κύριο όργανο λήψης αποφάσεων σχετικά με τη συμφωνία. Έχει την αρμοδιότητα να ανασκοπεί τα παραρτήματα της συμφωνίας και συνέρχεται ανά τριετία. Κάθε μέρος διαθέτει μία μόνο ψήφο, πλην όμως οι οργανισμοί περιφερειακής οικονομικής ολοκλήρωσης, όπως η Ευρωπαϊκή Ένωση, ασκούν το οικείο δικαίωμα ψήφου με αριθμό ψήφων ίσο με τον αριθμό των κρατών μελών που συμμετέχουν σε αυτούς και τα οποία είναι μέρη στη συμφωνία. Κάθε τροποποίηση παραρτήματος εγκρίνεται με την πλειοψηφία των δύο τρίτων των μερών που είναι παρόντα στη διάσκεψη. 
            
            
               Η όγδοη διάσκεψη των μερών της συμφωνίας θα πραγματοποιηθεί στην Ουγγαρία από τις 5 έως τις 8 Οκτωβρίου 2021.
            
            
               2.3.Η προς έκδοση πράξη της διάσκεψης των μερών
            
            
               Στο διάστημα 5-8 Οκτωβρίου 2021, κατά την όγδοη συνεδρίασή της, η διάσκεψη των μερών πρόκειται να εγκρίνει το ψήφισμα 8 xx σχετικά με την έγκριση των τροποποιήσεων στα παραρτήματα της συμφωνίας AEWA σύμφωνα με το άρθρο X παράγραφος 5 της συμφωνίας (στο εξής: προς έκδοση πράξη).
            
            
               Σκοπός της προς έκδοση πράξης είναι η τροποποίηση του παραρτήματος 3 (Σχέδιο δράσης) της συμφωνίας. Ενώ το παράρτημα 2 περιλαμβάνει τον κατάλογο των αποδημητικών υδρόβιων πτηνών στα οποία εφαρμόζεται η συμφωνία, το παράρτημα 3 καθορίζει τις δράσεις που αναλαμβάνουν τα μέρη σε σχέση με τα είδη προτεραιότητας. Τα είδη προτεραιότητας είναι εγγεγραμμένα στο παράρτημα 3 πίνακας 1 βάσει ορισμένων κριτηρίων που ορίζονται στον εν λόγω πίνακα.
            
            
               Το άρθρο II της συμφωνίας προβλέπει ότι: «Τα μέρη λαμβάνουν συντονισμένα μέτρα για τη διατήρηση των ειδών αποδημητικών υδρόβιων πτηνών σε ευνοϊκή διατηρησιακή κατάσταση ή για την επαναφορά τους σε τέτοια κατάσταση. Προς τον σκοπό αυτό, εφαρμόζουν, στα πλαίσια της εθνικής δικαιοδοσίας τους, τα μέτρα που ορίζονται στο άρθρο ΙΙΙ, καθώς και τις ειδικές δράσεις που ορίζονται στο σχέδιο δράσης που προβλέπεται στο άρθρο IV, της παρούσας συμφωνίας». 
            
            
               Η προς έκδοση πράξη θα αρχίσει να ισχύει για όλα τα μέρη και θα έχει δεσμευτική ισχύ από την ενενηκοστή ημέρα μετά την ημερομηνία της θέσπισής της εκ μέρους της διάσκεψης των μερών, πλην των μερών τα οποία διατύπωσαν επιφύλαξη. Κατά την περίοδο των ενενήντα ημερών, κάθε μέρος μπορεί, μέσω γραπτής κοινοποίησης στον θεματοφύλακα, να διατυπώνει επιφύλαξη όσον αφορά τροποποίηση παραρτήματος. 
            
            
               3.Η θέση που πρέπει να ληφθεί εξ ονόματος της Ένωσης
            
            
               Η προτεινόμενη θέση που πρέπει να ληφθεί, εξ ονόματος της Ένωσης, έχει ως στόχο να υποστηρίξει, κατά την όγδοη διάσκεψη των μερών, την προς έκδοση πράξη.
            
         
         
            
               Οι τροποποιήσεις στο παράρτημα 3 πίνακας 1 οι οποίες περιλαμβάνονται στην προς έκδοση πράξη προτάθηκαν από το Ηνωμένο Βασίλειο, με βάση τις συστάσεις της τεχνικής επιτροπής για τα AEWA και συνίστανται σε:
            
            
               (1)δημιουργία και προσθήκη νέας (στ) κατηγορίας για τους πληθυσμούς ειδών που είναι εγγεγραμμένοι στο παράρτημα 3 πίνακας 1 στήλη Α κατηγορία 3 και στήλη Β κατηγορία 2 της συμφωνίας, όταν τα σχετικά στοιχεία είναι ελλιπή, για παράδειγμα όταν δεν υπάρχουν διαθέσιμες πληροφορίες σχετικά με την κατεύθυνση των τάσεων·
            
            
               (2)σημείωση με «()» κατηγοριοποιήσεων του πίνακα 1 που βασίζονται σε στατιστικά αβέβαιες τάσεις και άγνωστο μέγεθος πληθυσμού και
            
            
               (3)αλλαγή των κατηγοριών πληθυσμών με βάση τα στοιχεία που συγκεντρώθηκαν στο πλαίσιο της 8ης έκδοσης της έκθεσης για τη διατηρησιακή κατάσταση των AEWA. 
            
            
               Οι προτεινόμενες τροποποιήσεις που παρουσιάζονται στα σημεία 1 και 2 ανωτέρω βασίζονται στην αρχή της προφύλαξης, δεδομένου ότι θα διασφαλίσουν ότι η έλλειψη πληροφοριών σχετικά με την τάση των πληθυσμών λαμβάνεται προσεκτικά υπόψη στην εγγραφή των πληθυσμών και, ως εκ τούτου, στην επίτευξη υψηλότερου βαθμού προστασίας, όταν είναι αναγκαίο. Οι εν λόγω τροποποιήσεις θα εγκριθούν, εξ ονόματος της Ευρωπαϊκής Ένωσης, από την Επιτροπή, σύμφωνα με το άρθρο 3 παράγραφοι 1 και 3 της απόφασης 2006/871/ΕΚ του Συμβουλίου, της 18ης Ιουλίου 2005, για τη σύναψη εκ μέρους της Ευρωπαϊκής Κοινότητας της συμφωνίας για τη διατήρηση των αποδημητικών υδρόβιων πτηνών της Αφρικής και της Ευρασίας.
            
            
               Όσον αφορά τις προτεινόμενες τροποποιήσεις βάσει του σημείου 3 ανωτέρω, αυτές συνίστανται σε αλλαγές στις εγγραφές ορισμένων ειδών και των πληθυσμών τους. Από αυτές τις προτεινόμενες τροποποιήσεις στο παράρτημα 3 της συμφωνίας, η αλλαγή στην εγγραφή πέντε πληθυσμών τεσσάρων ειδών δεν είναι σύμφωνη προς τη σχετική νομοθεσία της ΕΕ (οδηγία για τα πτηνά). Οι τροποποιήσεις αυτές προβλέπουν: 
            
            
               –αλλαγή από τη στήλη B κατηγορία 1 στη στήλη A κατηγορία 3 του πίνακα 1:
            
            
               ·δύο πληθυσμών της σταχτόχηνας (Anser anser) (Ισλανδία / ΗΒ και Ιρλανδία και Εύξεινος Πόντος και Τουρκία) 
            
            
               ·του πληθυσμού Φερεντίνι ή Ροπαλόπαπια (Netta rufina) του Εύξεινου Πόντου και της Ανατολικής Μεσογείου
            
            
               ·του πληθυσμού του αργυροπουλιού (Pluvialis squatarola squatarola) της Κεντρικής και Ανατολικής Σιβηρίας / Νοτιοδυτικής Ασίας και Ανατολικής και Μεσημβρινής Αφρικής. 
            
            
               –αλλαγή από τη στήλη Α τέταρτο κριτήριο του πίνακα 1 στη στήλη Α κατηγορία 3 κριτήριο γ του πίνακα 1 του πληθυσμού του στρειδοφάγου (Haematopus ostralegus longipes) της Νοτιοανατολικής Ευρώπης και Δυτικής Ασίας / Νοτιοδυτικής Ασίας και Βορειοανατολικής Αφρικής.
            
            
               Αυτές οι προβλεπόμενες αλλαγές για τους πέντε πληθυσμούς τεσσάρων ειδών σημαίνουν ότι δεν θα επιτρέπεται πλέον το κυνήγι βάσει της συμφωνίας, παρόλο που είναι θηρεύσιμα είδη βάσει της οδηγίας για τα πτηνά, δεδομένου ότι περιλαμβάνονται στο παράρτημα ΙΙ μέρος β της οδηγίας για τα πτηνά. Οι τροποποιήσεις αυτές, συνεπώς, θα απαιτήσουν ισχυρότερη νομική προστασία από εκείνη που απαιτείται βάσει του δικαίου της ΕΕ. 
            
            
               Αν οι προτεινόμενες αλλαγές συνοδεύονταν από αστερίσκο «*», αυτός θα δήλωνε ότι η θήρα του είδους θα μπορούσε να συνεχιστεί, στη βάση βιώσιμης χρήσης, στο πλαίσιο ενός διεθνούς σχεδίου δράσης με το οποίο θα εφαρμόζονταν οι αρχές προσαρμοστικής διαχείρισης απόληψης. Ως εκ τούτου, η επιφύλαξη της Ευρωπαϊκής Ένωσης όσον αφορά τον εν λόγω πληθυσμό θα μπορούσε να αρθεί, μόλις τεθεί σε εφαρμογή μηχανισμός προσαρμοστικής διαχείρισης απόληψης στο πλαίσιο διεθνούς οργανισμού, σύμφωνα με τις απαιτήσεις του άρθρου 7 της οδηγίας για τα πτηνά. Ωστόσο, καμία από τις προτεινόμενες τροποποιήσεις δεν συνοδεύεται από αστερίσκο «*». 
            
            
               Όλες οι προτεινόμενες τροποποιήσεις εγκρίνονται εξ ονόματος της Ευρωπαϊκής Ένωσης, σύμφωνα με το άρθρο 218 παράγραφος 9 της ΣΛΕΕ. Ωστόσο, σύμφωνα με το άρθρο 3 παράγραφος 4 της απόφασης 2006/871/ΕΚ του Συμβουλίου, της 18ης Ιουλίου 2005, η Επιτροπή διατυπώνει επιφύλαξη όσον αφορά τις προτεινόμενες τροποποιήσεις σχετικά με τους ανωτέρω πέντε πληθυσμούς τεσσάρων ειδών, όπως έπραξε και στην περίπτωση τροποποιήσεων με παρόμοια αποτελέσματα κατά τις προηγούμενες διασκέψεις των μερών, καθώς οι εν λόγω τροποποιήσεις απαιτούν την τροποποίηση της οδηγίας για τα πτηνά, γεγονός που δεν είναι δυνατόν να επιτευχθεί εντός ενενήντα ημερών από την ημερομηνία της έγκρισής τους από τη διάσκεψη των μερών.
            
            
               4.Νομική βάση
            
            
               4.1.Διαδικαστική νομική βάση
            
            
               4.1.1.Αρχές
            
            
               Το άρθρο 218 παράγραφος 9 της Συνθήκης για τη λειτουργία της Ευρωπαϊκής Ένωσης (ΣΛΕΕ) προβλέπει την έκδοση αποφάσεων για τον καθορισμό «των θέσεων που θα πρέπει να ληφθούν, εξ ονόματος της Ένωσης, σε όργανο που συνιστάται από δεδομένη συμφωνία, όταν το εν λόγω όργανο καλείται να θεσπίσει πράξεις που παράγουν έννομα αποτελέσματα, με εξαίρεση τις πράξεις που συμπληρώνουν ή τροποποιούν το θεσμικό πλαίσιο της συμφωνίας».
            
            
               Η έννοια των «πράξεων που παράγουν έννομα αποτελέσματα» περιλαμβάνει πράξεις που παράγουν έννομα αποτελέσματα δυνάμει των κανόνων του διεθνούς δικαίου που διέπουν το εκάστοτε όργανο. Περιλαμβάνει επίσης κείμενα που δεν έχουν μεν δεσμευτική ισχύ βάσει του διεθνούς δικαίου, αλλά «επηρεάζουν με καθοριστικό τρόπο το περιεχόμενο των ρυθμίσεων που θεσπίζει ο νομοθέτης της Ένωσης»
                  4
               .
            
            
               4.1.2.Εφαρμογή στην προκειμένη περίπτωση
            
         
         
            
               Η διάσκεψη των μερών είναι όργανο που συστάθηκε από δεδομένη συμφωνία, ήτοι τη συμφωνία για τη διατήρηση των αφρικανο-ευρασιατικών αποδημητικών υδρόβιων πτηνών.
            
            
               Η πράξη την οποία καλείται να θεσπίσει η διάσκεψη των μερών συνιστά πράξη που παράγει έννομα αποτελέσματα. Η προς έκδοση πράξη θα έχει δεσμευτική ισχύ βάσει του διεθνούς δικαίου και επηρεάζει με καθοριστικό τρόπο το περιεχόμενο της νομοθεσίας της Ευρωπαϊκής Ένωσης, ήτοι της οδηγίας για τα πτηνά. Αυτό οφείλεται στο γεγονός ότι ορισμένες δράσεις, ιδίως όσον αφορά τη θήρα, που αναλαμβάνουν τα μέρη σε σχέση με τα είδη προτεραιότητας που είναι εγγεγραμμένα στο παράρτημα 3 πίνακας 1 της συμφωνίας δεν είναι πάντοτε συμβατές με ό,τι προβλέπεται στην οδηγία για τα πτηνά όσον αφορά τα συγκεκριμένα είδη. Ειδικότερα, αν ένα είδος που είναι εγγεγραμμένο στο παράρτημα II της οδηγίας για τα πτηνά χαρακτηρίζεται πλέον ως μη θηρεύσιμο βάσει της συμφωνίας AEWA, απαιτείται τροποποίηση της οδηγίας για τα πτηνά.Σύμφωνα με το άρθρο 3 της απόφασης 2006/871/ΕΚ του Συμβουλίου, της 18ης Ιουλίου 2005, για τη σύναψη εκ μέρους της Ευρωπαϊκής Κοινότητας της συμφωνίας για τη διατήρηση των αποδημητικών υδρόβιων πτηνών της Αφρικής και της Ευρασίας, σε ό,τι αφορά θέματα που εμπίπτουν στις αρμοδιότητες της Κοινότητας, η Επιτροπή εξουσιοδοτείται να εγκρίνει, εξ ονόματος της Κοινότητας, τροποποιήσεις των παραρτημάτων της συμφωνίας που εγκρίνονται σύμφωνα με το άρθρο Χ παράγραφος 5 αυτής. Ωστόσο, η εν λόγω εξουσιοδότηση περιορίζεται σε εκείνες τις τροποποιήσεις οι οποίες συνάδουν προς την κοινοτική νομοθεσία σχετικά με τη διατήρηση των άγριων πτηνών και των φυσικών ενδιαιτημάτων τους, και δεν συνεπάγονται ουδεμία τροποποίηση αυτής.
            
            
               Δεδομένου ότι οι προτεινόμενες τροποποιήσεις στο παράρτημα 3 πίνακας 1 της συμφωνίας οι οποίες αφορούν τα ακόλουθα τέσσερα είδη: σταχτόχηνα (Anser anser), Φερεντίνι ή Ροπαλόπαπια (Netta rufina), αργυροπούλι (Pluvialis squatarola squatarola) και στρειδοφάγος (Haematopus ostralegus longipes) απαιτούν την τροποποίηση της οδηγίας για τα πτηνά, είναι αναγκαία η απόφαση του Συμβουλίου για τον καθορισμό της θέσης που πρέπει να ληφθεί, εξ ονόματος της Ευρωπαϊκής Ένωσης, στην όγδοη διάσκεψη των μερών της συμφωνίας όσον αφορά τις τροποποιήσεις αυτές
                  5
               . 
            
            
               Η προς έκδοση πράξη δεν συμπληρώνει ούτε τροποποιεί το θεσμικό πλαίσιο της συμφωνίας.
            
            
               Συνεπώς, η διαδικαστική νομική βάση για την προτεινόμενη απόφαση είναι το άρθρο 218 παράγραφος 9 της ΣΛΕΕ.
            
            
               4.2.Ουσιαστική νομική βάση
            
            
               4.2.1.Αρχές
            
            
               Η ουσιαστική νομική βάση για την έκδοση απόφασης βάσει του άρθρου 218 παράγραφος 9 της ΣΛΕΕ εξαρτάται πρωτίστως από τον στόχο και το περιεχόμενο της προς έκδοση πράξης σε σχέση με την οποία λαμβάνεται θέση εξ ονόματος της Ένωσης. Αν η προς έκδοση πράξη επιδιώκει διττό σκοπό ή έχει δύο συνιστώσες και αν ένας από τους σκοπούς ή μία από τις συνιστώσες μπορεί να χαρακτηριστεί κύριος/-α, ενώ ο/η άλλος/-η έχει απλώς παρεπόμενο χαρακτήρα, η απόφαση βάσει του άρθρου 218 παράγραφος 9 της ΣΛΕΕ πρέπει να στηρίζεται σε μία και μόνο ουσιαστική νομική βάση, ήτοι σε εκείνη που επιβάλλει ο κύριος ή πρωτεύων σκοπός ή συνιστώσα.
            
            
               4.2.2.Εφαρμογή στην προκειμένη περίπτωση
            
            
               Ο κύριος σκοπός και το περιεχόμενο της προς έκδοση πράξης αφορούν το περιβάλλον.
            
            
               Ως εκ τούτου, η ουσιαστική νομική βάση για την προτεινόμενη απόφαση είναι το άρθρο 192 παράγραφος 1 της ΣΛΕΕ.
            
            
               4.3.Συμπέρασμα
            
            
               Το άρθρο 192 παράγραφος 1 της ΣΛΕΕ, σε συνδυασμό με το άρθρο 218 παράγραφος 9 της ΣΛΕΕ, θα πρέπει να αποτελέσουν τη νομική βάση της προτεινόμενης απόφασης.
            
            
               5.Δημοσίευση της προς έκδοση πράξης
            
            
               Δεδομένου ότι η προς έκδοση πράξη της συμφωνίας για τη διατήρηση των αφρικανο-ευρασιατικών αποδημητικών υδρόβιων πτηνών θα τροποποιήσει το παράρτημα 3 της συμφωνίας, είναι σκόπιμο να δημοσιευθεί στην Επίσημη Εφημερίδα της Ευρωπαϊκής Ένωσης μετά τη θέσπισή της.
            
            
               2021/0243 (NLE)
            
            
               Πρόταση
            
            
               ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               σχετικά με τη θέση που πρέπει να ληφθεί, εξ ονόματος της Ευρωπαϊκής Ένωσης, στην όγδοη διάσκεψη των μερών της συμφωνίας για τη διατήρηση των αφρικανο-ευρασιατικών αποδημητικών υδρόβιων πτηνών όσον αφορά ορισμένες τροποποιήσεις στο παράρτημα 3 της συμφωνίας
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
         
         
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης και ιδίως το άρθρο 192 παράγραφος 1, σε συνδυασμό με το άρθρο 218 παράγραφος 9,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)H συμφωνία για τη διατήρηση των αφρικανο-ευρασιατικών αποδημητικών υδρόβιων πτηνών (στο εξής: συμφωνία) άρχισε να ισχύει την 1η Νοεμβρίου 1999 και συνάφθηκε, εξ ονόματος της Ευρωπαϊκής Κοινότητας, με την απόφαση 2006/871/ΕΚ του Συμβουλίου
                  6
               .
            
            
               (2)Σύμφωνα με το άρθρο X παράγραφος 5 της συμφωνίας, η διάσκεψη των μερών μπορεί να εγκρίνει τροποποιήσεις των παραρτημάτων της συμφωνίας. 
            
            
               (3)Η όγδοη διάσκεψη των μερών, στις 5-8 Οκτωβρίου 2021, αναμένεται να εγκρίνει ψήφισμα σχετικά με την έγκριση τροποποιήσεων στο παράρτημα 3 της συμφωνίας.  
            
            
               (4)Είναι σκόπιμο να καθοριστεί η θέση που πρέπει να ληφθεί, εξ ονόματος της Ένωσης, στη διάσκεψη των μερών, δεδομένου ότι το ψήφισμα θα έχει δεσμευτική ισχύ για την Ένωση και θα επηρεάζει με καθοριστικό τρόπο το περιεχόμενο του δικαίου της Ένωσης, ήτοι της οδηγίας για τα πτηνά.
            
            
               (5)Οι προτεινόμενες τροποποιήσεις στο παράρτημα 3 της συμφωνίας τις οποίες υπέβαλε το Ηνωμένο Βασίλειο και οι οποίες ορίζονται στο σχέδιο ψηφίσματος 8.xx και αφορούν τα ακόλουθα τέσσερα είδη: σταχτόχηνα (Anser anser), Φερεντίνι ή Ροπαλόπαπια (Netta rufina), αργυροπούλι (Pluvialis squatarola squatarola) και στρειδοφάγος (Haematopus ostralegus longipes), οι οποίες δεν είναι σύμφωνες με τη σχετική νομοθεσία της ΕΕ (οδηγία για τα πτηνά), θα πρέπει να εγκριθούν εξ ονόματος της Ευρωπαϊκής Ένωσης, δεδομένου ότι συμβάλλουν στην επίτευξη υψηλότερου βαθμού προστασίας αυτών των πληθυσμών ειδών οι οποίοι φθίνουν. Ωστόσο, σύμφωνα με το άρθρο 3 παράγραφος 4 της απόφασης 2006/871/ΕΚ του Συμβουλίου, της 18ης Ιουλίου 2005, η Επιτροπή θα πρέπει να διατυπώσει επιφύλαξη όσον αφορά τις προτεινόμενες τροποποιήσεις σχετικά με τα ανωτέρω τέσσερα είδη, καθώς οι εν λόγω τροποποιήσεις απαιτούν την τροποποίηση της οδηγίας για τα πτηνά, γεγονός που δεν είναι δυνατόν να επιτευχθεί εντός ενενήντα ημερών από την ημερομηνία της έγκρισής τους από τη διάσκεψη των μερών.
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
            
            
               Άρθρο 1
            
            
               Η θέση που πρέπει να ληφθεί, εξ ονόματος της Ένωσης, στην όγδοη διάσκεψη των μερών της συμφωνίας είναι η ακόλουθη:
            
            
               Οι τροποποιήσεις στο παράρτημα 3 της συμφωνίας τις οποίες υπέβαλε το Ηνωμένο Βασίλειο και οι οποίες ορίζονται στο σχέδιο ψηφίσματος 8.xx της όγδοης διάσκεψης των μερών της συμφωνίας και αφορούν τα ακόλουθα τέσσερα είδη: σταχτόχηνα (Anser anser), Φερεντίνι ή Ροπαλόπαπια (Netta rufina), αργυροπούλι (Pluvialis squatarola squatarola) και στρειδοφάγος (Haematopus ostralegus longipes), θα εγκριθούν στην όγδοη διάσκεψη των μερών, εξ ονόματος της Ευρωπαϊκής Ένωσης.
            
            
               Άρθρο 2
            
            
               Η παρούσα απόφαση απευθύνεται στην Επιτροπή.
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  
                        Απόφαση 2006/871/ΕΚ του Συμβουλίου, της 18ης Ιουλίου 2005, για τη σύναψη εκ μέρους της Ευρωπαϊκής Κοινότητας της συμφωνίας για τη διατήρηση των αποδημητικών υδρόβιων πτηνών της Αφρικής και της Ευρασίας. ΕΕ L 345 της 8.12.2006, σ. 24.
               
               
                  
                     (2)
                  
                        Τρία κράτη μέλη δεν είναι μέρη της συμφωνίας: η Αυστρία, η Μάλτα και η Πολωνία.
               
               
                  
                     (3)
                  
                        ΕΕ L 20 της 26.1.2010. σ. 7 — 
                  http://eur-lex.europa.eu/LexUriServ/LexUriServ.do?uri=OJ:L:2010:020:0007:0025:EL:PDF
                  .
               
               
                  
                     (4)
                  
                        Απόφαση του Δικαστηρίου της 7ης Οκτωβρίου 2014, Γερμανία κατά Συμβουλίου, C-399/12, ECLI:EU:C:2014:2258, σκέψεις 61 έως 64. 
               
               
                  
                     (5)
                  
                        Όσον αφορά τις τροποποιήσεις που δεν απαιτούν την τροποποίηση της οδηγίας για τα πτηνά, η Επιτροπή μπορεί να παράσχει την έγκρισή της σύμφωνα με την απόφαση 2006/871/ΕΚ του Συμβουλίου, της 18ης Ιουλίου 2005.  
               
               
                  
                     (6)
                  
                        ΕΕ L 345 της 8.12.2006, σ. 24.